《游静海寺》
明代·刘师邵

祇园通辇道，绛刹耸崔嵬。日月瞻天近，烟霞接地回。

黄金铺净瞻，白玉甃层台。池涌青莲现，窗临碧树开。

塔凌霄汉起，钟唤海潮回。天女将花至，龙王献宝来。

佛灯澄霁月，僧呗隐春雷。香积分厨供，醍醐荐茗杯。

波光摇演漾，林影共徘徊。听法谁能难，题诗强自裁。

雄期过雁宕，胜已压天台。寄谢同游侣，何年此重陪。

作者简介：姓亦作镏。明浙江山阴人，祖籍洛阳。字师邵。刘绩子。曾游京师，徐有贞等欲荐之，力辞，归里讲学教授，弟子知名者甚众。生平潜心经史，工诗文，与祖、父皆以文学名世，人称三刘。有《卢湖稿》、《纪游稿》。